Viime viikolla luin uutisjutun, jossa Ehyt ry:n toiminnanjohtaja puolsi keskikaljan myynnin rajoittamista kello kuuteen illalla toteamalla, ettei sillä väliä, vaikka töissä käyvät eivät ehtisi perjantaina ostaa saunakaljaa töiden jälkeen.

Tuohon toteamukseen sisältyi jotain sellaista korviini ylimielisenä kalskahtavaa, etten voinut olla kiinnostumatta siitä, kuka noin sanoo ja mikä on Ehyt ry.

Googlettelin. Demari.fi -sivustolta löysin saman toiminnanjohtajan kolumnin, jossa hän kirjoittaa alkoholipoliittisesta selontelosta näin:

”Tällä kierroksella olennaista on, etteivät kansalaisetkaan enää perää liberalisointia. Alkon monopolille ei löydy purkajia, ja kovin harva enää kaipaa viinejä ruokakauppaan. ”

RAY, SDP, WTF, OMG

Ennen kuin tätä voi jatkaa, on avattava Ehyt Ry:tä. Ehkäisevä päihdetyö Ehyt Ry on kolmen päihdealan järjestön, Elämäntapaliitto ry:n, Elämä on parasta huumetta ry:n ja Terveys Ry:n vuoden 2012 alusta toimintansa aloittanut fuusioituma. Ehyt ry:llä on toimisto Helsingin Vallilassa ja sen toiminnan vuosibudjetti on noin 5 miljoona euroa, joka rahoitetaan RAY:n avustuksilla. Ehyt ry:llä on 60-70 työntekijää, joista valtaosa näyttäisi olevan kytköksissä joko puoluekirjan, työhistoriansa tai sukulaissuhteidensa kautta SDP:hen, Vasemmistoliittoon tai kristillisiin piireihin. Voidaan siis puhua aatteellisesti sävyttyneestä kansanterveydellisestä toimijasta.

Terveys ry:stä en löytänyt juurikaan tietoja netistä, eikä RAY:n tietokannastakaan heitä löytynyt. En sitten tiedä, millä rahalla Terveys Ry on projektejaan rahoittanut, sillä Facebookista löytyy edelleenkin Terveys Ry:n sivu, jossa päivitykset päättyvät vuoden 2011 loppuun. Sieltä kuitenkin löytyy useita työpaikkailmoituksia, kun erinäisiin projekteihin on vetäjiä etsitty.

Elämä on parasta huumetta ry on sen sijaan mielenkiintoinen. Alkujaan kyseinen järjestö perustettiin kahden poliisimiehen toimesta ja Eläke-Varman rahoittamana vuonna 1992. Itsellänikin on teini-iästä muistoja Elämä on parasta huumetta -kampanjoista, joten nuorisotyötä se on ainakin harrastanut. Elämä on parasta huumetta ry:n hallituksen puheenjohtajana toimi viimeisinä aikoina Raideammattilaisten liiton puheenjohtaja Vesa Mauriala, jonka yhteys SDP:hen on sekin ilmeinen; hän mm. toimii tällä hetkellä SDP:n puheenjohtajakisassa Antti Rinteen kampanjapäällikkönä.

Ilmeisesti suurin Ehyt Ry:hyn sulautuneista järjestöistä, Elämäntapaliitto, on ihan alkujaankin rehellisen vasemmistolainen työväestön raittiusjärjestö. Elämäntapaliitolla oli ilmeisesti varoja ja omaisuutta varsin muikeasti ja vuonna 2011 se möi Vihdistä kokoushotelli Elo-hovin. Elämäntapaliiton toimisto sijaitsi Helsingissä Haapaniemenkatu 14:ssa, mutta toimiston omistussuhteesta minulla ei tietoa ole.

Elämäntapaliitto oli kuitenkin aktiivinen hakemaan RAY:lta avustuksia tilojen hankintaan ja peruskorjaamiseen. Vuodesta 2007 alkaen Elämäntapaliitto jätti RAY:lle hakemuksia näihin liittyen ja haetut summat pyörivät jopa yli puolessa miljoonassa eurossa per vuosi. RAY ei tosin näihin hakemuksiin erityisen myötämielisesti suhtautunut.

Elämäntapaliitto oli joitain vuosia takaperin vaalirahoitussotkujen selvitysten yhteydessä julkisuudessa, kun se oli yksi pienehköjä summia RAY:n avustuksista vaaliapuna SDP:n ehdokkaille kanavoineista järjestöistä.

Ehyt Ry on jatkanut hyvällä menestyksellä Elämäntapaliiton harrastamaa toimitila-avustushakuilua. Vuonna 2012 haettiin 2 800 000 euroa järjestötalo Vallilan hankintaan. RAY päätti myöntää tuohon tarkoitukseen 2 000 000 euroa sillä ehdolla, että se hyväksyy Ehyt Ry:n tekemät selvitykset tilojen käytöstä sekä taloudesta ja että hankittavat tilat ovat osa Elimäenkadun järjestötalon kokonaisuutta. Samana vuonna yleisavustuksena järjestötoimintaan 2 000 000 euroa myöntäessään RAY kirjasi ehtoihin erikseen, ”avustusta ei saa käyttää vuokrakuluihin Elimäenkatu 25-27 osalta, mikäli kiinteistökauppa hakijan osalta toteutuu, avustusta voidaan käyttää vuoden 2011 aikana syntyviin kuluihin.”

En tiedä, millainen osuus yleisestä järjestötuesta, joka on siis ollut 2012-2014 kahden miljoonan euron luokkaa, menee näihin kiinteistömenoihin, sillä minulla ei ole käytössä mitään tilinpäätöksiä tai muitakaan tietoja. On myöskin hyvin vaikea sanoa, millainen osuus tuosta parin miljoonan euron yleisavustuksesta menee lukuisien johtajien ja suunnittelijoiden palkkakuluihin. Uskallan kuitenkin veikata, että ainakin palkkakulut lohkaisevat mukavan loven yleisavustuksesta, sillä itse toiminta on lohkottu projekteiksi, ja projektit saavat erillisiä avustuksia RAY:lta. Uskallanpa jopa veikata, että projektien parissa työskentelevien palkkakulut sisältyvät projektirahoituksiin, eivät yleisavustukseen.

Valitettavaa on myöskin se, ettei ulkopuolisille välity mitään tietoa siitä, mitä tapahtui esim. Elämäntapaliiton omistuksille ja varoille, ja missä määrin Ehyt ry:ksi sulautuneiden järjestöjen omaisuutta käytetään erinäisiin toimitilahankintoihin.

Ehyt ry yhteiskunnallisena vaikuttajana

Ehyt ry:n johto koostuu kaikkien kolmen fuusioituneen järjestön toimijoista, mikä ”luonnollisesti” selittääkin, miksi Ehyt ry:llä on niin paljon työntekijöitä. Toiminnanjohtajana toimii Elämäntapaliitosta Ehyt ry:hyn kulkeutunut valtiotieteiden lisensiaatti Sari Aalto-Matturi, jonka työkokemus sisältää viestintäjohtajuutta SAK:ssa sekä Väestörekisterikeskuksessa ja hän toimi vuosina 2007-2010 neuvottelevana virkamiehenä oikeusministeriössä. Tuo kyseinen virkanimitys aiheutti aikanaan hieman kohua, sillä nimitystä pidettiin puhtaasti poliittisena virityksenä. Oikeusministeriöstä Aalto-Matturi siirtyi ilmeisesti sitten suoraan Elämäntapaliittoon / Ehyt ry:hyn.

Sari Aalto-Matturi toimii myöskin Alkon hallituksen jäsenenä. Mielenkiintoista on se, että valtion monopoliyrityksen hallituksessa istuu henkilö, jonka edustama kansalaisjärjestö vaatii keskikaljankin myynnin siirtämistä Alkoon. Miksi Alkon hallituksessa ei istu yhtään Panimoliiton tai viinitilallisten edustajaa, mutta siellä istua nakottaa henkilö, joka edustaa hyvin kireää ja Alkon monopoliasemaa pönkittävää alkoholipolitiikkaa edustamaa järjestöä? Tuohon minulla ei mitään vastausta ole.

Motiivi?

Kun tutkailin Ehyt ry:n taustoja, nousi mieleeni kysymys, mikä on heidän toimintansa motiivi. Tokihan on totta, että maailmaan ääntä mahtuu, mutta kun se ääni tuotetaan Raha-automaattiyhdistyksen myöntämin miljoona-avustuksin ja sillä äänellä vaikutetaan suomalaisten elämään, on motiivin perään syytä kysellä.

Toisin kuin nämä järjestöt väittävät, päihdeongelmat eivät ole pahentuneet eikä humalahakuinen juominen ole lisääntynyt. Alkoholin kulutus on toki vuosikymmenten aikana lisääntynyt johtuen mm. siitä, että naisetkin nauttivat alkoholia ja viiniä on opittu käyttämään aterioiden yhteydessä. Siltikin monesti unohtuu se fakta, että vain 4% suomalaisista ovat alkoholin ongelmakäyttäjiä ja suomalaiset ovat Euroopan tasolla yksi vähiten alkoholia kuluttava kansa.

Kuvaavaa on mielestäni sekin, että mm. Ehyt ry:n ajamassa keskikaljan siirtämisessä Alkoon puhutaan 350 ihmishengen ”pelastamisesta”, kun taas esim. katupöly tappaa vuosittain Suomessa yli 1000 ihmistä. Alkoholin tiedetään aiheuttavan vuosittain noin miljardin suorat kustannukset yhteiskunnalle, mikä on summana suunnilleen sama kuin mitä kerätään alkoholiverona. Vertauksena tähän, että mielenterveysongelmat aiheuttavat vuosittain noin 10 miljardin kustannukset tai veromenetykset, ylipainon kustannuksista puhumattakaan.

Ehkäpä se motiivi löytyy sittenkin niin raadollisesta puolesta kuin rahasta ja henkilökohtaisesta hyödystä. Järjestössä työskentely tuskin kamalan vastenmielistä puuhaa on, joten se oma järjestö kannattaa lobata yhteiskunnallisesti tärkeäksi toimijaksi. Jotain kertoo sekin, että ehkäisevän päihdetyön verkoston tekemässä sosiaali- ja terveysministeriölle suunnatussa kirjelmässä ehdotetaan mm. että osa alkoholiveron tuotosta olisi suunnattava ennaltaehkäisevään päihdetyöhön, koska RAY antaa niin vähän rahaa. Tuohon ongelman paisutteluun oman asemansa pönkittämiseksi viittaisi myöskin alkoholin haittojen ja alkoholista kumpuavien ongelmien suoranainen liioittelu.

Koska Ehyt ry:llä tuntuu olevan poliittistakin valtaa, herää kysymys, vaikuttaako kansalaisjärjestö lobbaamalla aatettaan alkoholipoliittiseen päätöksentekoon vai ajaako kansalaisjärjestö RAY:n tukemana tietyn poliittisen ryhmän agendaa, toimien siinä samalla suojatyöpaikkana muutamille tiettyjen puolueiden jäsenkirjan omistaville? Ehyt ry:ssähän ei näytä hallinnossa työskentelevän päihdealan ammattilaisia vaan nimenomaan jonkinlaisin yhteiskunnallisin meriitein kunnostautuneita ihmisiä, joita ei kinnosta realiteetit pätkääkään. Ei heitä tunnu kiinnostavan se, että kaikenlaiset rajoitukset ainoastaan kasvattavat tuontia Virosta ja erityisen vastenmieliseksi koen sen, että Ehyt ry:lle on yrittäjiä ja taloutta tärkeämpää saada läpi oma alkoholipoliittinen näkemys eikä heitä kiinnosta, vaikka kauppoja tai ravintoloita menisikin nurin, kunhan saavat tahtonsa läpi. Itse valitettavasti ajattelen niin, että vapaassa yhteiskunnassa eivät kansalaisjärjestöt saa päästä epädemokraattisesti kontrolloimaan yrityksiä.

Ehyt ry ei takuulla ole ainoa, ei ensimmäinen eikä takuulla viimeinenkään yhteiskunnallisen päätöksenteon taustalla häärivä tukivaroin toimiva piilopoliittinen järjestö. Tästä syystä en halua kohdistaa mitään syytöksiä ketään yksittäistä henkilöä kohtaan. Se nyt vaan on maan tapa, että varoja siirrellään kaverilta toiselle.

Sen sijaan kohdistaisin kysyvän katseeni poliittisiin päättäjiin, jotka takuulla tietävät Ehyt ry:nkin taustat ja olemassaolemisen syyn. Miksi kukaan ei sano ääneen esimerkiksi sitä, että alkoholipolitiikkaan vaikuttaa miljoonatuilla pyöritettävä vasemmistolaistaustainen järjestö, jonka juttuja ei nyt ehkä ihan niin vakavasti tulisi ottaa.